Preben Bang Henriksen (V), 2024-02-01:
Tak for det.
Endnu en gang undskyld for stemmeføringen.
Jeg kan ikke gøre noget ved det.
Flere andre ordførere har påtalt fremmødet her i Folketingssalen.
Det skal ikke gøres til hovedemne for mit indlæg, men jeg kan kun give dem fuldstændig ret.
Så vidt jeg kan se, er der syv folketingsmedlemmer og en minister.
Hvad værre er, burde der på første sal derovre også sidde folk til at orientere befolkningen, men det gør der heller ikke.
Jeg er glad for, at Folketingets formand i det hele taget tager vores arbejdsform op.
Vi er nødt til at lave om på et eller andet.
Så går jeg til nærværende sag: Vi skal give en undskyldning.
Hvad er værdien af en undskyldning?
Det bedste argument er jo, at det er givet til andre, og at de måske har været glade for det osv.
Hvis statsministeren rejser sig og giver en undskyldning til den danske befolkning for en forfejlet udlændingepolitik, ved jeg ikke om fru Jensen eller hr. Jensen bliver mere lykkelige af den grund.
Nå, nok om det.
Det var mere det formelle i det her.
Med forslaget ønsker Dansk Folkeparti at give danskerne en undskyldning for de seneste 40 års udlændingepolitik.
I Venstre mener vi, at den udlændingepolitiske linje, som var herskende i 1980'erne og 1990'erne, ganske korrekt, som fru Pia Kjærsgaard siger, var en fejltagelse, mildt sagt – i særdeleshed udlændingeloven fra 1983.
Derfor har det også været afgørende, at vi med det borgerlige flertal i 2001 begyndte at stramme gevaldigt op.
De var i hvert fald med til det.
Siden 2001 har vi løbende lavet en lang række stramninger af udlændingepolitikken, både i forhold til hvem der kan komme hertil, og hvilke regler der gælder, når man er her.
Jeg er derfor ikke enig med forslagsstillerne i, at udlændingepolitikken i samtlige af de sidste 40 år har været forfejlet, netop fordi vi siden 2001 har strammet op.
Vi kan jo se, hvor voldsomme udfordringer udlændingepolitikken har medført i lande som Sverige, der først nu er begyndt at ændre kurs.
Vi er enige med Dansk Folkeparti i, at vi har enorme udfordringer, når det handler om indvandringens konsekvenser i Danmark, men de er dog væsentlig mindre end hos vores nabo på den anden side af Øresund.
Derfor er det nok også meget naturligt, at andre europæiske lande kigger mod Danmark for at finde den nødvendige kurs.
Selv kan jeg oplyse, at både fru Inger Støjberg og jeg havde besøg af Jimmie Åkesson fra Sverige, da fru Inger Støjberg var medlem af Venstre.
Ud over at være et behageligt møde var det jo også et klart eksempel på, hvor panisk man egentlig var i Sverige.
Man ville vide, hvad vi havde gjort i Danmark.
Og nu kan man jo så se på de tiltag, der kommer i Sverige, at det på nogle områder er langt mere videregående end her i Danmark.
Det er vigtigt, at vi stiller krav og forventninger til de udlændinge, der kommer hertil.
Man skal bidrage til fællesskabet, og man skal respektere dansk lov og danske værdier.
I Venstre går vi ind for en stram udlændingepolitik, hvor der skal være plads til dem, der vil fællesskabet – og kun dem, der vil fællesskabet.
Med de her ord kan jeg sige, at Venstre ikke kan støtte et forslag, der skal give en undskyldning for 40 års falleret udlændingepolitik, om end vi er helt med på, at ikke hele perioden har været succesfuld.